
[Luc Frieden]
Bonjour, Dir Dammen an Dir Hären. 
Mir begréissen Iech ganz häerzlechst, zesumme mat de Ministere fir Defense, d’Madamm Backes, de Minister fir bannenzeg Ugeleeënheeten, den Här Gloden, an den Haut-Commissaire à la protection nationale, den Här Bley, zu dëser Pressekonferenz iwwert déi Enquête, déi mir gemaach hunn am Kader vun eiser Resilienzstrategie. Dir erënnert Iech, datt mir virun e puer Méint Iech d’Resilienzstrategie vun der Lëtzebuerger Regierung virgestallt hunn. Dat war d’Konzept. Wéi kënne mir eist Land widderstandsfäeg maache géintiwwer Krisen, déi geschéien. Déi Krise kënne ganz ënnerschiddlecher Natur sinn, an da muss en doropper prett sinn. 
De Staat mécht successiv Preparatioune fir Situatiounen, mee mir wëssen, datt mir eis ëmmer rëm mussen adaptéieren, an datt mir och musse kucke wéi mir déi ganz Gesellschaft esou resilient kënne maachen, fir datt wann eppes geschitt, de Staat an d’Leit weider kënne funktionéieren. Dat ass jo de But vun eng Resilienzstrategie. 
Wann ech kucken, wat mir déi lescht Joren erlieft hunn, da wësse mir datt déi Krise ganz ënnerschiddlecher Natur kënne sinn. Mir haten eng Zäit, an déi ass och net eriwwer, wou mir terroristesch Attacken, a Méiglechkeete vun sou Attacken, an Europa gesinn hunn. Fundamentalismus, deen eis Demokratie a Fro stellt. Dunn hate mir eng Finanzkris, déi de ganze System quasi a Fro gestallt huet, op deem mir baséieren. Du koum eng Covid-Kris, wou villes a Fro gestallt ginn ass, wéi mir kéinten iwwerliewen. An elo gesi mir, méi rezent, an deene leschte Joren, nei Phänomener, déi op eis duer komm sinn. Mir hunn erëm e Krich an Europa, an der Ukrain, an direkt niewendrun, am Noen Osten. Mir hunn hybrid Attacken. Eppes wat et fréier vläicht méi sporadesch gouf, mee wat elo vill méi hefteg gëtt, wou eis ganz Informatik attackéiert gëtt. A mir hunn Attacken op eis Demokratie, déi och grad iwwert d’Informatik, iwwert Desinformatioun, asw., och gemaach gëtt. An Dir kennt déi Lëscht. 
An d’lescht Woch hu mir eng aussergewéinlech Hëtztwell kannt. Eng ongewinnte Situatioun, wou de Staat huet misse reagéieren – d’Leit och – a wou all eis Servicer vum Staat ganz staark gefuerdert waren. Net nëmmen déi vum Staat, och ganz vill ronderëm de Staat; Hëllefsdéngschter an de Spideeler, an den Altersheimer. An dofir géif ech wëllen och op dëser Plaz fir d’éischt am Numm vun der Regierung all deene Leit Merci soen, déi en extreeme staarken Asaz an deene leschten Deeg hate fir ze hëllefen, dat eist Land géif weider funktionéieren. Fir ze hëllefen, datt d’Leit am Land géifen an enger schwiereger Situatioun iwwerliewen. Dat sinn eis Servicer vun der Police, den Nout- a Rettungsdéngschter, de Pompjeeën, der Educatioun, dem Santésberäich, déi Leit, déi sech ëm déi Eeler bekëmmeren, a vill anerer. 
D’Leit hu Resilienz bewisen. D’Leit hunn och Hëllefsbereetschaft bewisen. An dofir si mir extrem dankbar. Mee et weist eis erëm, datt ee muss prett sinn, wa Krise kommen. 
Dat selwecht hate mir e puer Méint virdrun, e puer Woche virdrun, an et ass nach net eriwwer: d’Konsequenze vum Krich am Iran. Op eemol huet sech d’Fro gestallt, net nëmmen iwwer Präisser vum Pëtrol, mee iwwerhaapt: kréie mir nach déi fossil Energien, vun deene mir awer zum Deel nach vill ofhängeg sinn? Kënnen d’Fligeren nach fléien, an e puer Wochen? All déi Froen hu mir eis misste stellen, a mir hunn se zum Deel beäntwert och op der Tripartite. Mee erëm eng Kéier, eng ganz aner Zort vu Kris, déi en Impakt op eis Gesellschaft huet. 
An ëmmer rëm geet et drëm och dorauser Lektiounen ze zéien. An dofir musse mir och aus den Evenementer vun de leschten Deeg, sou wéi och den HCPN an déi eenzel staatlech Servicer dat reegelméisseg maachen, och de Bilan zéie vun deem: wat huet gutt funktionéiert, an ech menge villes huet gutt funktionéiert, an dofir si mir dankbar. Mee et kann een ëmmer Saache besser maachen. An et muss een ëmmer aus Krise léieren. 
Mir sinn also an der Analys an an der Preparatioun, an der Ëmsetzung vun eiser nationaler Resilienzstrategie. An an deem Kontext hu mir gesot, ass et och wichteg erauszefannen, wat d’Bierger dann doriwwer denken. Wéi empfannen d’Bierger déi eenzel Risken, déi op se duerkommen. 
Déi Etüd hu mir maache gelooss bei 1.500 Residenten. Déi ass vun TNS-Ilres gemaach ginn, am Optrag vun der Regierung an dem Haut-Commissariat à la protection nationale, an déi ass am Abrëll-Mee vun dësem Joer gemaach ginn. 
Ech liesen Iech elo hei net déi Etüd vir, well Dir als professionell Journaliste maacht dat souwisou a kënnt dat och besser, andeems Dir et selwer liest. Ech géing just op e puer Saachen agoen, an dann dorauser e puer Conclusiounen zéien. 
Mir hunn d’Leit gefrot: Wat ass d’Probabilitéit datt e gewëssene Risk antrëtt, zu Lëtzebuerg, an Ärer Perspektiv? An et ass ganz interessant, datt do fir d’Leit dee gréisste Risiko, deen se gesinn, datt en antrëtt, ass Cybermenacen. Deen zweet gréisste Risiko, Iwwerschwemmungen, an deen drëtten, e bësschen hänkt en domat zesummen, extrem meteorologesch Konditiounen.
Dat ass natierlech och dat, wat d’Leit vläit am direktste gesinn. Wat se och direkt impaktéiert, au jour le jour. Och dat, wat vläit an de Medien am meeschten thematiséiert gëtt. 
An dann hu mir d’Leit awer och gefrot: wat ass dann d’Gravitéit vun deene Risken, wann se géingen antrieden. Wat fannt Dir do dee gréissten, dat wat am graavste wier. An do soen si e bësschen aner Saachen. Am graavste wier eng Wirtschafts- a Finanzkris. Och vläicht, well se dat eng Kéier matgemaach hu schonn. Zweetens, en Nuklear-Accident. Ech mengen, do spillt natierlech och Cattenom an déi ganz Geschicht vun eisem Land an der Mediatisatioun ronderëm Cattenom eng Roll. An dat drëtt ass erëm – an dat entsprécht deem, wat si och an där Ausso virdru gemaach hunn. Dat drëtt ass d’Cybermenacen, déi op Lëtzebuerg kommen. 
Dat ass relativ interessant, ze gesi wat also empfonnt gëtt a wat an der Gravitéit gesi gëtt. Wann een dat kuckt mat deene Risken, déi notamment den HCPN analyséiert, do ginn et Iwwerschneidungen. Mee eist Land ass och anere Risken ausgesat. A virun allem ginn et och eng ganz Rei Risken, déi sécherlech vun der Bevëlkerung ënnerschat ginn, an déi zesummenhänke mat anere Saachen, a wou et och kann en Domino-Effet ginn. Zum Beispill: wa mir keen Elektresch méi hätten. Dat huet e ganz groussen Impakt, well mir wëssen alleguerte wéi vill Elektresch mir brauche fir d’Luuchten, fir de Computer, fir den Telefon. Et hänkt esou villes domat zesummen. Oder Waasser.
Dat sinn also ganz kritesch Saachen, datt wann se net do wieren, geet et net nëmmen ëm déi Saachen, mee et hänkt esou villes mat do zesummen. An et ass och d’Aufgab vum Staat, déi systeemesch Risken ze analyséieren. 
Et ginn natierlech och Risken, déi als méi wäit ewech empfonnt ginn, wéi en arméierte Konflikt, mee deem seng Konsequenzen zu Lëtzebuerg awer kënnen direkt oder indirekt natierlech gespuert ginn. Deemno wat geschitt, kënne mir an e Konflikt direkt oder indirekt mat eragezu ginn, an dofir musse mir och op déi Situatiounen eis virbereeden. 
D’Leit hunn eng relativ gutt Informatioun iwwert dat wat fir sech geet, soen se eis an deem Sondage. Mee si wësse selwer net onbedéngt wat se an deenen eenzele Situatioune musse maachen. Mir hunn zu Lëtzebuerg, well mir e gutt organiséierte Staat hunn – an ech mengen do kënne mir kollektiv drop stolz sinn – eng Tendenz fir de Staat als État protecteur ze gesinn. 
De Staat, deen hëlleft, de Staat, dee schützt. An dat ass och gutt. An dofir hu mir jo och all déi Organer vum Staat, déi an esou enger Situatioun och de Bierger hëllefen. An trotzdeem ginn et vill Situatiounen, wou mir der Meenung sinn – an och dat ass den Haaptbut vun der nationaler Resilienzstrategie – datt mir jiddwer Eenzelen och musse mat an déi Situatioun abannen. 
Ech hunn Iech gesot, op där Pressekonferenz, wéi mir d’Strategie virgestallt hunn, datt mir notamment a Finnland gekuckt hunn, wat déi maachen, mee och an anere Länner. An déi hunn déi Approche vun whole-of-government an whole-of-society. An dat ass wierklech eppes, mengen ech, wat ee Land méi resilient mécht. Datt een sech als Staat preparéiert, staatlech Servicer, Arméi, Police, Rettungsdéngschter, asw. Mee datt och all Bierger weess, datt jee no Situatioun: hei sinn ech och selwer verantwortlech. Hei kann ech mäin Deel dozou bäidroen, a virun allem weess ech wat ech muss maachen. 
Mir hätte gären also datt mir e Staat, dee schützt, behalen, mee datt och jiddwereen zu där gemeinsamer Resilienz säi Bäitrag ka leeschten. An dofir musse mir d’Leit adequat informéieren, fir datt déi ganz Gesellschaft prett ass, datt jee no deem wat geschitt, de Staat, d’Land, d’Leit hiert Liewe kënne weiderféieren. Dat muss eis gemeinsam Aufgab sinn. 
Zesummen als Gesellschaft si mir besser opgestallt, wa mir gutt preparéiert sinn. An dofir wäert mir och an der Rentrée, am September, am Oktober, als nächste Schrëtt e Guide, Lëtz prepare, erausginn, fir mat ganz praktesche Recommandatiounen de Leit ze soen, wat si jee no wat fir enger Situatioun solle maachen. Dat ass dann eppes wat ee grëffbereet kann hunn, a soll hunn, fir sech ze preparéieren op verschidden Zenarien. 
Resilienz ass also net nëmmen eng Aufgab vum Staat, mee et ass och eng Aufgab vu jiddwer Eenzelen, fir datt mir als Gesellschaft méi bewosst a méi resilient eis op eng ganz grouss Panoplie vu Riske virbereeden. An dofir ass déi Enquête vun haut nëtzlech, fir erauszefannen: wat gesinn d’Leit als Risken, wéi schätzen si dat an, a wéi kënne mir mat eisen Analysen dat zesummebréngen, mat deem wat eis Matbiergerinnen a Matbierger spieren. 
Et ass eng kollektiv Aufgab, an dofir sinn ech frou, wéi gesot, datt och meng Kolleegen aus der Regierung, déi vläicht am meeschten domat och ze doen hunn, mat Risken, déi op eis zoukommen, dat déi haut dobäi sinn. 
Eigentlech misst ech déi ganz Regierung matbréngen, well vill aner Kolleeginnen a Kolleegen si selbstverständlech och dovunner betraff. Mee mir hunn der elo mol hei zwee, déi matkomm sinn, well hir Servicer natierlech direkt och duerch eng ganz Rei Risken impaktéiert ginn.
Dofir géif ech proposéieren, fir d’éischt den Inneminister, deen zoustänneg ass notamment fir d’Police, Rettungsdéngschter, asw., an dann d’Defenseministesch, déi, wéi hiren Term et seet, fir d’Verteidegung vun eisem Land, wann esou Risken entstinn, zoustänneg ass. 
Dofir, Merci fir d’Nolauschteren elo, an dann si mir selbstverständlech och dono alle véier, och den Haut-Commissaire à la protection nationale, gäre bereet Iech all Äntwerte ronderëm och déi Enquête ze beäntwerten. 
Här Inneminister.
[Léon Gloden]
Merci Här Premier. Och e schéine gudde Moie vu menger Säit. Resilienz geet jidderee vun eis eppes un. De Premier huet et gesot, de Staat, d’Gemengen, an d’Bierger. An als Inneministère si mir ënnert dem Lead vum HCPN zoustänneg fir d’zivil Sécherheet an dofir kënnt op eis an där Resilienzstrategie natierlech eng wichteg Roll op. 
Mir sinn zoustänneg fir d’Gemengen, mir sinn de Partner vun de Gemengen, mir hunn de CGDIS bei eis am Ministère, d’Police. Den CGDIS ass dat zivilt Schutzschëld vun dësem Land an dofir ass et wichteg datt mir alleguerten zesumme schaffen.
An eng Resilienzstrategie baséiert am Fong op 4, 5 Pilieren. Et muss ee präventiv schaffen, et muss ee gutt preparéiert si fir wann eng Katastroph kënnt richteg ze agéieren an da muss een awer och ganz schnell aus deem Katastrophenmodus erauskommen.
Dat ass zum Beispill eng Léier, déi mir gezunn hunn aus den Iwwerschwemmungen 21, wou mir net direkt aus deem Krisemodus erauskomm sinn. An dofir soen ech ëmmer: mir mussen esou opgestallt sinn an der Resilienzstrategie, datt d’Katastrophen, an d’Katastrophe wäerte kommen, mir wäerten ëmmer erëm Naturkatastrophen zum Beispill erliewen, mee eng Katastroph däerf net zu enger Kris ginn. 
An dofir déi national Resilienzstrategie, an aus där nationaler Resilienzstrategie hu mir op eisem Niveau e plan local de résilience fir d’Gemengen ausgeschafft, zesumme mat de Gemengen, mam Syvicol an Dir hutt virun Iech dee Mousepad leien. Do gesitt dir déi 13 Mesuren, Moyenen, Puzzlestécker, déi mir de Gemenge virgeschloen hunn an deem plan local de résilience.
An do ass zum Beispill d’Puzzlestéck Nummer 10: datt d’Gemengen d’Bierger an d’Biergerinne sensibiliséieren a richteg informéiere wat ee muss maachen am Kader vun enger Katastroph.
Dee plan local de résilience, hu mir a 4 Informatiounsversammlungen dëst Joer de Gemenge virgestallt. Mir hunn och eng Plattform vun de Gemengen, mee och vun de Gemengesyndikater. Do sinn haut iwwer 80% vun de Gemengen dra vertruede wou een en Echange kritt vun de best practices. Et sinn eenzel Gemengen déi si scho méi wäit, aner Gemengen entdecken dat. An et geet drëm eeben d’Gemengen op deen Niveau ze kréien, well si sinn um Terrain, si wësse wat hir essentiel Infrastrukture sinn. Si wëssen, le cas échéant, wou si se vulnerabel. 
A mir sinn och als Lëtzebuerger Regierung vertrueden esou en an engem internationale Like-Minded Forum, wou eeben eng ganz Rei Länner vertruede sinn, déi fiederféierend sinn an der Resilienzstrategie. An do echangéiere mir eis a mir ginn den Input och direkt virun un eis Gemengen.
Dir wësst och datt dëst Joer eng Journée nationale de résilience, den 10 Oktober, ass. Do wäerte mir och eng thematesch Woch dorausser maache fir och nach eng Kéier, wéi de Premier seet, d’Leit wierklech do ze sensibiliséieren. Datt eng prise de conscience ass, fir eebe preparéiert ze sinn. Et geet net drëm Panik ze maachen. Ech mengen dat ass och e wichtegen Dengen. Dat geet och aus där Enquête do eraus: et ass net fir Panik ze maachen, mee et geet drëm fir an dësen Zäiten d’Leit richteg dorobber anzestellen. 
Vläicht...ech wéilt op e puer Moyenen och agoen, déi wichteg sinn am Kader vun där nationaler an där lokaler Resilienzstrategie.
Den éischte Moyen ass den LU-Alert. Et kënnt aus där Enquête jo och eraus. Ech mengen et sinn eppes méi wéi 1.000 Leit do ofgefrot ginn. 30% haten déi App vun der LU-Alert. Elo kann ee soen: 30% ass net ganz vill, mee no eise Berechnunge maachen dat awer 44.000 Leit aus, déi di App erofgelueden hunn. Mee Dir wësst den LU-Alert-System ass e Multikanal-System, do ass déi App just een Element dovunner. An natierlech wäerte mir iwwert déi nächst Méint déi Léieren och do aus där Enquête eraushuelen a verstäerkt och d’Leit sensibiliséieren an der Kommunikatioun, datt se déi App do eroflueden. Mee och wann een déi App do net huet, gëtt een informéiert wann eng Katastroph ass. Déi Tester déi mir maachen, wou d’Leit jo heiansdo vläicht genervt sinn, weisen, datt mir an der Vergaangenheet um Territoire hei, bis zu 1 Millioun Leit iwwert den LU-Alert-System konnten erreechen. Dee gëtt weesentlech méi erofgeluede wéi zum Beispill déi gouv-Alert-App, déi al Alert-App déi mir haten.
Also schonn, deen LU-Alert-System ass wierklech gutt. An et geet esou wäit datt esouguer aner Länner, wéi zum Beispill och Spuenien, eis gefrot hu wéi mir dat hei ëmsetzen. Dir erënnert Iech un déi schlëmm Iwwerschwemmung zu Valencia, wou d’Populatioun net fréi genuch informéiert ginn ass. 
A mir wäerten och an den nächste Méint, wéi gesot, eis Campagne da spezifesch op déi App do ausriichten. An och weider d’Moyenen ausschaffe fir datt d’Leit an den Transport public, an dofir och schonn der Madamm Backes merci fir déi gutt Zesummenaarbecht do, datt een do och do dat kann affichéieren.
En anere Moyen, dee ganz wichteg ass, ass de RESC-LU. De RESC-LU ass am Kader vun enger Reform vum CGDIS-Gesetz an de leschte Prozeduren. Ech hoffen, datt mir dat dëst Joer da gestëmmt kréien.
Wat ass de RESC-LU? DE RESC-LU ass am Fong eng Unitéit an de Pompjeeën, am CGDIS fir eeben, am Kader vun der Resilienzstrategie, de Gemengen ze hëllefen oder dem Staat, wa si et mat hiren eegene Moyenen net packen. 
Dat ass eng Unitéit wou spezifescht Material ugeschaaft gëtt. Zum Beispill ganz grouss Pompelen am Kader vun Iwwerschwemmungen. Zum Gléck brauch net all Gemeng eng déck Pompel all Dag. Ech war selwer Buergermeeschter laang, ech weess wéi dat ass wann den dat 5 Joer laang net brauch. Dann éischtens weess en net richteg wou se steet an, zweetens, ass se verstëbst. An hei gëtt se professionell gewaart. De CGDIS ass dofir ekipéiert,
Dat zweet Element vun deem RESC-LU ass eng nationale Reserve. Dat heescht mir wäerten eng Lëscht opstelle mat den Equipementer déi verschidde staatlech Verwaltungen hunn. Schwéier Equipementer, mee och déi schwéier Ekipementer déi zum Beispill Baufirmen hunn.
Mir wëssen ëmmer erëm, gutt Beispill: de grousse Brand zu Jonglënster op der Gemeng. Do huet missen e ganz spezielle Kran kommen. De CGDIS hat keen esou ee Kran. Do hu mir Entreprises de construction ugeruff. Déi sinn natierlech komm. Et ass net de Probleem vun der Solidaritéit, mee et muss ee wëssen: wou steet wat. Datt ech zu deem Zäitpunkt wou ech et brauch schnell kann ofruffen.
Mir wäerten also eng national Lëscht vum schwéieren Ekipement opstellen. An dann am Kader vun der Resilienz, an dat ass och d’Erfarung aus den Iwwerschwemmungen, ass et och wichteg, datt een déi Ersthelfer kanaliséiert kritt.
Erëm e Beispill. Wou déi schwéier Iwwerschwemmunge waren 2021, jidderee war bereet zu hëllefen. Jiddereen ass mat enger Schëpp komm, mat sengem Sandsak, deen aneren huet eng Schubbkar matbruecht. Mee op ee Mol hat een esou vill Leit, datt et e bëssen hott an har gaangen ass. An dofir muss een och am Kader vun der Resilienzstrategie, sech eng Strategie gi wéi een déi Ersthelfer richteg, schnell an effikass asetzt.
En Drëttwichtegt Element vun eiser Resilienzstrategie, um lokalen Niveau, ass de Resilienzbonus. Ech hu virun engem gudde Mount, mir hunn elo 2 Méint, eng Circulaire un d’Gemengen erausgeschéckt. Ech muss zouginn, mir hunn eis do e bëssi inspiréiert vun eisen däitsche Frënn. Si si vläicht net esou gutt am Fussball, mee an der Resilienzstrategie sinn se ganz gutt... do ginn zum Beispill an Zukunft wann Infrastructures publiques gebaut ginn...huele mir d’Beispill vun enger Sportshal. Eng Gemeng baut eng Sportshal, oder e Gemengesyndikat baut eng Sportshal, da gëtt dat à priori just fir de Sport gebaut. An Zukunft kréien d’Gemenge vun eis en zousätzleche Subside wann se déi Infrastrukture resilient bauen. 
Wat heescht resilient bauen? Dat heescht, am Kader vun enger Katastroph muss ech e gewësse Prozentsaz vun enger Populatioun kënnen an där Infrastruktur ophuelen. Ech brauch dann Ekipement, ech brauch Kichen, ech brauch Feldbetter an esou. Do ginn et Krittäre wat ee muss erfëlle fir esou ee Resilienzbonus ze kréien.
De But ass datt en d’Leit wärend 72 Stonnen do ka versuergen, well dat weisen och international Standarden. Déi éischt 72 Stonnen si wichteg. Dofir wäerte mir och am Kader vun där Kampagne, déi de Premier ugeschwat huet, och d’Leit drop hiweisen datt ee muss probéieren fir 72 Stonnen autark ze sinn. Dat heescht et muss ee genuch Raviolisbéchsen doheem hunn. Et brauch een eng Täscheluucht déi mat Batterie funktionnéiert asw.
Op eisem Niveau wäerte mir eebe kucken, datt dann eeben déi Gemengeinfrastrukturen esou wäit wéi méiglech resilient sinn. Dat sinn déi 3-4 grouss Elementer am Kader vun der lokaler Resilienzstrategie. Merci.

[Luc Frieden]
Merci dem Inneminister an dann d’Ministesch fir d’Defense.
[Yuriko Backes]
Villmools Merci. Och e schéine gudde Moie vu menger Säit. 
Jo, ech mengen de militäresche Volet ass natierlech e wichtege Pilier vun dëser Resilienzstrategie. De Premier huet et och scho gesot, mir liewen an enger neier Realitéit, mat Krich an Europa, leider. Mee ech mengen, mir gesinn och ganz vill aner international geopolitesch Spannungen an Tensiounen. Dofir ass et och interessant, dass eben an dësem Sondage geziilt op d’Perceptioun vun der Menace, wat elo geopolitesch Krisen an arméierte Konflikt ugeet. An do ass et interessant ze gesinn, dass 41 % vun eiser Bevëlkerung hält dann en arméierte Konflikt fir warscheinlech. Ech fann dat ass elo scho relativ vill. Ech mengen, dat kann och eng realistesch Aschätzung sinn. Mir hunn, a mir gesinn, reell Menacen; dat wëll allerdéngs net heeschen, dass mir elo hei enger imminenter Krich-Gefor ausgesat sinn. Ech mengen, mir gesi jo och Russland ass an der Ukrain beschäftegt. Wat mir allerdéngs all Dag ausgesat si mir, sou wéi och aner europäesch an Nato-Alliéierten, dat sinn natierlech hybrid Menacen, vu Cyber-Ugrëffer bis Desinformatioun, Sabotage, Desinformatioun, och Violatioune vun eisem Loftraum, wat mir jo gesinn hunn och bei eisen Nato-Alliéierten. An do am Sondage kënnt eben och eraus, dass elo wat Cybermenacen ugeet, gëtt bei der Bevëlkerung dat als ganz warscheinlech, respektiv als warscheinlech zu 90% agestuuft gëtt. 
Ech mengen,mir gesi mam Sondage, dass d’Leit sech Suerge maachen, an och d’Konsequenzevun engem arméierte Konflikt ginn och wierklech, an de Premier huet och schonnënnerstrach, ginn als katastrophal ugesinn. Mir sinn en Deel vun der Nato, mirsinn en Deel vun der EU. Dat bréngt Schutz fir eis mat sech, dat bréngt aweroch Flichte fir eis mat sech. Dat heescht, wann ee vun den Alliéierte géifugegraff ginn, da misste mir natierlech och, am Kontext zum Beispill vumArtikel 5, do hëllefen. Dat ass per Definitioun kollektiv Verdeedegung, an dofirass et och ganz gutt, an eiser nationaler Resilienzstrategie, dass de Lien tëschtdem Zivillen an dem Militär och wierklech gemaach gëtt.
Wa mir a Friddenszäite sinn, dann hu mir jo och gesinn, zum Beispill bei Iwwerschwemmungen, dass d’Arméi dann aspréngt fir dann och dem ziville Volet, dem ziville Secteur ze hëllefen. Si mir allerdéngs, oder wiere mir an enger Krich-Situatioun, si mir an enger anerer Welt, géif ech mol soen, wou eis Arméi ka gefrot ginn, a wäert gefrot ginn, fir op der Front da mat den Territoire vun den Nato-Alliéierten ze verdeedegen. Dat heescht, dat léisst dann e gewëssene Vide vun der Arméi am Land, an do muss dann och deen ziville Volet am Fong asprangen. Dofir ass déi Zesummenaarbecht a Preparatioun natierlech weesentlech. 
De Sondage weist och, dass d’Leit ganz hëllefsbereet sinn. Ech mengen, dat ass eppes wat mir sollen ënnersträichen. Dat ass eppes ganz Positives. De Sondage weist och dass 60% vun de gefrote Leit hei prett wieren sech an enger Reserv ze engagéieren. Et ass net preziséiert wéi eng Zort vu Reserv, d’Fro ass militär, zivil, sanitär. Dat heescht... voilà. Mee, 60% wieren awer bereet fir sech do ze engagéieren. An ech mengen dat ass emol eng éischt interessant och Informatioun, an ech gesinn dat och als eppes ganz Positives. 
Mee ech mengen, eng staark Arméi brauch och eng staark Gesellschaft. Mir hunn eis am Kontext vun der Nato natierlech dozou engagéiert fir méi an eis Verdeedegung, national a kollektiv Verdeedegung, ze investéieren. Dat misste mir maachen. Dat ass an eisem Interessi. Do geet et natierlech ëm Invester an d’Ekipementer, do geet et ëm Invester fir ze rekrutéieren, wat Personal ugeet. An dat ass alles keng Symbol-Politik. Dat sinn, dat ass eng strategesch Necessitéit. Et ass eng strategesch Verantwortung, well do si mir och nees am Kontext vun der Dissuasioun. Wat een sech besser opstellt, wat ee méi staark ass, kollektiv, wat d’Chancen awer manner grouss sinn, dass een ugegraff ginn. 
Ech mengen, do hu mir och elo net missten op d’Resultater vun dësem Sondage waarden, fir dat ze wëssen. Do stelle mir eis natierlech op, an do schaffe mir drun. 
Mir maachen hei keen Alarmismus. Ech mengen, mir hunn och aus dem Konflikt an der Ukrain, dem Krich an der Ukrain, geléiert. Mir mussen eis besser opstellen an der Nato, wat Rakéiten a Loftofwier ugeet. Mir mussen eis besser opstellen, wat Dronen ugeet. Dat sinn déi Léieren. Dat ass indispensabel. Dat muss all Nato-Land maachen. Lëtzebuerg och. 
Mir wëssen awer och, dass mir ni wäerten zu 100% a Schutz sinn. Dat wäert net sinn. Dofir musse mir och kucken, dass eis Bevëlkerung gutt informéiert ass, dass d’Biergerinnen a Bierger gutt informéiert sinn. An ech mengen, de Sondage weist et, an et ass och scho gesot ginn. Ech mengen, do ass nach Sputt no uewen. Do ass Besoin. An ech mengen, dat ass elo un eis, fir ze kucken dass mir eis do besser opstellen. Do schaffe mir drun. Dass dat och liicht verständlech ass, nach eng Kéier, ouni an den Alarmismus ze falen. Mee dass mir de Leit wierklech kënne vermëttelen, wéi een sech behuele muss, wéi een sech organiséiere muss, en cas de crise. An do wäerte mir dann zesummen dru schaffen. 
Ech soen Iech Merci. 
[Luc Frieden]
Merci och der Defenseministesch. Wéi gesot, dës Enquête ass een Deel vun der Resilienzstrategie, fir besser ze verstoe wat d’Leit gesinn als Risken, wéi se dat aschätzen, wéi se sech drop virbereeden. An ech mengen, et ass e wesentlechen Deel, well mir musse jo op eppes, och, wa mir eppes mat de Leit wëlle maachen, musse mir verstoe wéi eis Matbiergerinnen a Matbierger dat empfannen. Mir preparéieren eis, mir preparéieren eis weider als Staat, mee mir wëllen och d’Bierger mat abannen, fir datt mir als Gesellschaft ideal op eng ganz Panoplie vu Risken am beschte virbereet sinn. Dat ass d’Resilienzstrategie. Dat ass net eng Decisioun, mee dat si ganz vill Decisiounen, déi mir iwwert déi nächst Méint huelen. An e wesentlechen Deel ass wéi gesot och d’Sensibilisatioun vun der Bevëlkerung. An dofir dat wat d’Madamm Backes an den Här Gloden gesot hunn, si ganz nëtzlech Beispiller wéi, dat an hire Beräicher funktionéiert. 
Mee wéi gesot, och aner Ministeren si selbstverständlech do mat staark implizéiert. Wa mir iwwer Gesondheet schwätzen, iwwert Cybersécherheet, an dem ganze Beräich vun der Digitalisatioun, asw. Et ginn also ganz vill Beräicher, déi och an där Resilienzstrategie mat eng wesentlech Roll spillen. 
A wéi gesot, mir hätte gär, datt déi ganz Gesellschaft prett ass wann eppes geschitt, och wa mir net onbedéngt mengen datt alles muer kéint geschéien. A mir hoffen och net, datt et geschitt. Mee wann et geschitt, datt mir dann als Land net ëmfalen, mee kënnen och a schwierege Circonstancë weider ze funktionéieren. 
Voilà. Da maache mir elo op fir Froen, wann der do sinn.
[Journalistin]
Michèle Sinner, RTL. Ech hunn zwou Froen, ech mengen, déi ginn haaptsächlech un den Här Gloden. 
Dir hutt vun engem Guide geschwat, deen am Oktober erauskënnt. Ass dat do wou Dir eis sot wéi vill Raviolisbéchsen mir mussen an d’Spëndchen tässelen? Wat ass dee Guide? Wat kënnen d’Leit sech dovunner erwaarden? Respektiv hunn ech eng Fro zum LU Alert, alert.lu. Mir haten eben elo déi Canicule, d’lescht Woch. Ech hunn elo grad probéiert ze kucken ob ech vun LU Alert gewarnt gouf, Alerte rouge. Ech hunn d’Gefill, dass déi Alerten, déi ech krut, vu Meteolux komm sinn, an net vum LU Alert. Ech kann dat do net mat ganzer Sécherheet behaapten, mee alles wat ech um LU Alert nach drop hunn, dat ass: Réckriff vun Iessen, wou Problemer sinn, an esou. Meng Fro ass: firwat kënnt net alles iwwert deen ee Kanal? Well dat heescht jo dann am Fong dass ech awer erëm eng Multitude vun Applikatioune muss hunn, fir gewarnt ze ginn. Respektiv, wéi eng Alert ass vun LU Alert erausgaangen, well mir hate jo elo eng rout, trotzdeem?
[Léon Gloden]
Ech géif d’Fro iwwer d’Broschür, ech mengen dat kann den Här Bley als Direkter vum HCPN beäntwerten. Iwwert den LU Alert-System: dat ass wéi gesot de multikanal System, an all Verwaltung soll iwwert dee System kommunikéieren. Dat ass nach perfektibel. Et sinn eng Rei Messagen iwwert den LU Alert gaangen, mee Meteolux huet effektiv d’Alerte rouge net iwwert LU Alert geschéckt, wat net gutt ass. Dat ginn ech zou. An dofir weist dat och dat, datt mir weider solle sensibiliséieren. Well den LU Alert-System, ass den LU Alert-System vum Staat, iwwert deen déi verschidde Verwaltunge sollen a musse kommunizéieren, wéi Dir et richteg sot, fir e kohärente Message erauszeginn. An dat ass eng Conclusioun, déi mir och aus der Canicule zéien. Mir rappeléieren dat ëmmer rëm, an dat wäert och an den nächste Woche mat deene verschidde Verwaltungen nach eng Kéier undiskutéiert ginn. 
[Journalistin]
Dir sot, dat war net gutt. Mee firwat ass et dann esou? Also ech verstinn dat éierlech gesot net. 2021 war déi grouss Iwwerschwemmung, dono war hei eng Situatioun wou all Mënsch stumm war, sech geschummt huet, well dee System déi Warnungen net erausgeschéckt huet. Elo si mir fënnef Joer dono, an da sot Dir mir: Meteolux huet net iwwert den LU Alert gewarnt. Wéi vill Joer dauert et dann elo nach bis dass jiddereen... a firwat hutt Dir mat där Verwaltung geschwat? Firwat huet se dat net gemaach? Also ech hunn e bëssche Problemer fir dat doten nozevollzéien, bei allem gudde Wëllen. 
[Léon Gloden]
Ech sinn net zoustänneg... Meteolux ass keng Verwaltung vu mengem Ministère. Déi Saachen, déi mäi Ministère betreffen, gi konsequent iwwert den LU Alert-System. Mee et ass ganz kloer, an dat ass elo net schéin ze schwätzen, dat ass esou, an dat hu mir och festgestallt, datt eben déi do Warnungen net iwwert den LU Alert-System komm ass. An dofir musse mir mat Meteolux, deenen dat nach eng Kéier un d’Häerz leeën. Well: d’Stäerkt vun engem uniforme Warnsystem ass eben datt jiddwereen doropper zeréckgräift. Zum Beispill, wéi mir d’lescht Joer oder iwwerlescht Joer och eng Rei Iwwerschwemmungen haten, ass iwwert den LU Alert-System erausgaangen. Kohärente Message, selwechte Wording, selwecht Faarf. Dat ass gutt. Voilà.
[Luc Frieden]
Här Bley. 
[Guy Bley]
Merci. Wann Dir erlaabt, Här Inneminister. Ech géif Iech kuerz komplettéieren, well den LU Alert war och e Sujet an der Cellule d’évaluation vun den intempéries, wou mir ëmmer zesummekommen. An et ass och do, wou zesumme mat Meteolux gekuckt gëtt, wéi eng Alert erausgeet. 
An do hu mir ëmmer verschidde Kanäl, déi mir kënnen aktivéieren. An dës Kéier ass alarméiert ginn iwwert den LU Alert, virun allem iwwert den SMS, deen erausgaangen ass, un déi ganz Populatioun, wéi et op rout gaangen ass. Dee selwechte Moment wéi et op rout gaangen ass, wann ech mech gutt erënneren, war dat Méindes Mëttes um 12:00, ass och parallel dozou vun eis, zesumme mat Meteolux zesummen, dee Message erausgaangen.
Wat d’Broschür ubelaangt. Ech mengen, hei ass schonn en Deel vun der Broschür. Mir wollten net wéi aner Länner vläicht, einfach eng Broschür op den Internet setzen, an da soen: hei ass eis Broschür. An de Bierger soll déi dann eroflueden an eppes domadder maachen. 
Fir eis war et wichteg e ganz Konzept ronderëm ze hunn. Datt mir eng Enquête mam Bierger maachen. Datt mir de Bierger verstinn. Datt mir verstinn, wéi eng Messagë solle mir dann och an déi Broschür drasetzen. A virun allem, wäerte mir déi Broschür och net eleng erausginn. Mir maachen eng ganz Campagne ronderëm. Wärend Méint wäert eng Campagne lafen, fir de Bierger drop ze sensibiliséieren. An de Schluss ass dann eben och eng Campagne oder eng Broschür, déi erauskënnt, déi de Bierger doheem a seng Bréifboîte wäert kréien, wou en dann Outilen dran huet, wéi ee sech ka virbereeden.
[Journalistin]
Kënnt Dir e Beispill nennen, wat déi Outilen da wäerte sinn?
[Guy Bley]
Dat sinn ëmmer déi klassesch Outilen. Ech mengen, déi si schonn e puer Mol genannt ginn. Dat geet vum Radio, deen Dir braucht, fir enger Press nozelauschteren. Ech mengen, och an dëser Kris huet ee gesinn, wéi wichteg d’Relatioun mat der Press ass. Dir sidd déi, déi d’Messagë vun eis weider kënnt ginn. An da wa mir wëllen, datt nach Leit, wéi am Fall vum Black out, nach kënne kommunikéieren, da musse mir kënne weider och mat de Leit schwätzen. Dofir brauchen si e Radio mat enger Batterie dran. Si brauchen eppes z’iessen, si brauchen eppes ze drénken. An enger Canicule, wéi dëser Woch, wann déi eeler Leit net onbedéngt hätte missten akafe goen, bei 40 Grad, hätten se e bëssche Waasser doheem gehat, empêchéiert fir datt se erausginn. Eng ganz Partie praktesch Saachen, déi ebe soll hunn, fir déi éischt 72 Stonnen op enger einfacher Basis ze iwwerliewen. 
[Luc Frieden]
Merci. 
[Journalist]
Sydney Wiltgen vum Tageblatt. Ech wéilt och nach eng Kéier ganz kuerz op den LU Alert do zeréckkommen. Do ass, wéi elo just nach eng Kéier ugeklongen, Méindes dann, wou et dann um 12:00 Auer op rout geschalt gouf. Effektiv, ech hunn och elo eng Kéier nogekuckt, war iwwer SMS an iwwert d’App eng Warnung erausgaangen. Ass do vläit och ugeduecht, dat ganzt méi fréi nach virzewarnen, fir einfach de Leit och d’Méiglechkeet ginn, sech do ze preparéieren. Also am Ausland, do ass deelweis schonn den 18., 16., 17., si scho Warnungen un d’Schoul erausgaangen, un d’Gemeng erausgaangen, fir dass déi, an eben och dem Bierger dann do, déi néideg Informatioun zur Verfügung stelle wéi een sech op dat Ganzt ka preparéieren. Well ech kréien da Méindes Mëttes um 12:00 eng SMS LU Alert, Hëtztwell, schützt Iech wgl. Ech weess net, wéi hëllefräich dat, jee no deem wann ee wierklech, wéi gesot, eng besonnesch vulnerabel Persoun ass, da wierklech nach ass?
[Guy Bley]
Ech mengen d’selwecht wéi den LU Alert, huet och d’Communication de crise vill Kanäl. A schonn déi Deeg virdrun, si Communiquéen erausgaangen. Déi Deeg virdrun hu mir zesumme mat Iech Interviewen organiséiert, fir un de Bierger run ze kommen, fir d’Messagë kënnen erauszeginn. Et si Communiquéen erausgaangen. Et sinn Interviewe gemaach ginn. Et ass iwwer vill Kanäl kommunikéiert ginn. An eben och nach iwwert den LU Alert, fir datt mir ganz sécher waren, datt awer och jiddwereen de Message géif kréien. Och fir datt mir iwwer déi verschidde Sprooche kéinten de Message erausginn. Och dat ass jo méiglech. Och do hu mir och mat Iech zesummegeschafft, fir och Presseorganer, déi vläit am anglophone Beräich aktiv waren, oder mat der lusophoner Communautéit schwätzen. Mir hu probéiert iwwert all Kanäl wierklech eng Kommunikatioun opzebauen, fir wierklech esou wäit wéi méiglech vun Ufank un eng Kommunikatioun breet opzestellen. 
[Luc Frieden]
Merci. Sinn nach Froen do? Dohannen, jo.
[Journalist]
Jo. Hei ass Léo-Paul Hoffmann fir de Woxx. Ech wéilt gären eng Fro fir den Här Gloden iwwert déi resilient Infrastrukturen. Do verstinn ech och net wierklech wat dat heescht. Sinn dat Infrastrukturen, déi u sech optimiséiert sinn, fir géint d’global Erwiermung ze agéieren, oder wann Dir do iwwert Raviolisbéchse schwätzt, sinn dat da Bunkeren, déi allgemeng... wäert elo e Bunker opbauen? Wat sinn dann déi resilient Infrastrukturen?
[Léon Gloden]
Nee, ech hu jo e konkreet Beispill gesot: wann eng Gemeng an Zukunft zum Beispill eng Sportshal baut. Normalerweis fann do jo Sportsaktivitéiten dran. A wann een déi Infrastruktur resilient baut, dat heescht, ech gesi fir datt ech esou vill Better do kann opstellen. Dat heescht, ech muss souvill Feldbetter kafen, ech muss eng grouss Kichen hunn, ech muss aner Infrastrukturen an där Sportinfrastruktur hunn. Dann ass et eng resilient Infrastruktur, an da kréien se op deen Deel, deen eben zousätzlech an déi Infrastruktur agebaut gëtt, fir datt se resilient ass, kréien si en zousätzleche Subside. Mir bauen elo keng Bunkeren. Mee mir notzen... ech mengen, et ass och wichteg, datt mir all ëffentlech Infrastruktur effizient notzen. Ech mengen, de Premier, dee war och a skandinavesche Länner dat sech ukucken. Bon, do hutt Dir vill Saachen am Buedem, mee an normalen Zäite gëtt Äishockey do gespillt, Basket. A wann eng Kris, Katastroph ass, da kommen d’Leit do zesumme fir datt si kënnen a Sécherheet sech do ophalen. 
[Luc Frieden]
Ëmmer mat der Philosophie: wat maache mir wann dëst an dat geschitt. A wann een da weess: majo, do huet een eng Sportinfrastruktur wou vläit Better stinn, oder méi Toiletten, oder wat een alles do brauch, dann ass ee preparéiert. Grad sou wéi déi Broschür, vun där virdru geschwat ginn ass. D’Finalitéit ass ëmmer déi nämmlecht. Elo kann ee soen: jo ech weess, datt ech vläit muss eppes a mengem Schaf hunn, wat ech iessen. Mee et ass méi einfach, wann een dat op enger Lëscht stoen huet. Et hëlleft een also de Leit sech virzebereeden. Well mir stellen eis jo alleguerten d’Fro wat da geschitt, wann de Stroum eng Kéier e puer Stonnen ausfält. Da fänken d’Leit u ganz nervös ze ginn. Da geet hiren Handy net méi. Da geet den... de Computer net méi. Sou datt een sech op Situatioune preparéiert, déi kënne kommen. An all Kéiers wann eppes ausfält, mierke mir jo och déi Opreegung, déi am Land kënnt, an déi an de Medien dann och ëmmer, zu Recht, hir Dokumentatioun fënnt. An op déi Situatioune wëlle mir eis optimal virbereeden. Dofir ginn et jo och haut schonn eng ganz Rei Pläng, déi vum HCPN koordinéiert ginn, zesumme mat alle Verwaltungen. An hei geet et eben drëm, nach eng Kéier d’ganz Gesellschaft do mat anzebannen. An ech fannen et ëmmer gutt, wann een déi Saachen och weess. An dofir, mengen ech, inspiréiere mir eis och do zum Deel un deem wat am Ausland geschitt. Net nëmmen a Finnland, och an anere Länner, déi op esou ënnerschiddlech Krisen och preparéiert ginn. An dat ass och e bësschen eppes wat mir an der Europäescher Unioun gemeinsam ofgemaach hunn. Et ginn och do eng Resilienzstrategie an och Etuden, déi gemaach gi sinn, wou mir all gesot hunn, als Länner an der Europäescher Unioun: mir wëllen eis op verschidden Zenarie virbereeden. An dat hat ech och mentionéiert, an där leschter Pressekonferenz, wéi mir d’Strategie virgestallt hunn.
Aner Froen nach? Jo, Här Wiltgen.
[Journalist]
Sidney Wiltgen vum Tageblatt nach eng Kéier. Ech knäppe ganz gären un d’Fro vum Kolleeg vun der Woxx un, wéinst de resilienten Infrastrukturen. Ginn do...ech hunn den nationale Resilienzplang hei leien, do sinn elo keng besonnesch Recommandatioune fir ëffentlech Infrastrukturen, wat effektiv e future Schutz géint méi héich Temperaturen ubelaangt.
Gëtt dat vläicht nach adaptéiert? Ginn do vläicht och nach weider Recommandatiounen eraus?
[Guy Bley]
Jo. Zwee Punkte vläicht...zum Punkt vu virdru wollt ech nach kuerz reagéieren, och fir ze soen, genau dat ass de Prinzip vun deene Saachen zesummebréngen. Zesummen si mir méi staark. Wann d’Gemengen et fäerdeg brénge resilient ze bauen, also resilient Sportshalen ze hu wou z. B. Elektresch dran ass, an de Bierger bréngt et fäerdeg mat der Lëscht déi mir him ginn, datt hien seng Medikamenter matbréngt, wann en an déi Infrastruktur erageet, ma dann si mir zesumme besser preparéiert. 
Dat ass de grousse Prinzip vun deem “zesumme preparéiere mir eis”. Déi Lëscht individuell gekuckt, gesäit vläicht heiansdo bëssi kleng ass, mee dat muss een zesumme kucken. De Bierger bréngt Saache mat an eng Infrastruktur.
Zur Fro vun de resilienten Infrastrukturen: jo et steet schonn eng Zeil dran. Dat ass just eng Zeil mee do steet ganz vill hannendrun. Eng vun den Aktiounen an der strategie nationale de résilience ass et och eng stratégie nationale de résilience des entités critiques ze maachen. Dat heescht all déi kritesch Betriber hei am Land, all déi kritesch Infrastrukturen hei am Land. Dat kënne Spideeler sinn, dat kënnen aner Infrastrukture sinn, déi mussen sech och mat där neier Gesetzgebung, déi mir viru kuerzem ofgestëmmt hunn, mussen se sech op all Risike virbereeden. 
Si musse Risiko-Analyse maachen, si musse kucke wat sinn déi Risiken déi op d’Land duerkommen? Wat sinn déi Risiken déi op si duerkommen? An e Risiko kann och d’Hëtzt sinn. Also si musse kucke wat kënnen si en place setze fir dee Risiko erofzesetzen. 
[Journalist]
Elo ofgesi vun den Entités critiques, wéi Spideeler asw., wou mengen ech, dat relativ kloer ass... Mee wann eeben eng Kéier eng Sportshal 200 Leit muss accueilléieren a sinn an der Sportshal 40 Grad wéi baussen och, dann ass do awer och net ganz vill gehollef. Dat heescht sinn och...oder fir déi bëssi méi breet ze streeën, déi Recommandatiounen, un d’Gemengen un...jo...

[Léon Gloden]
Also, an där Circulaire si mir elo net op Klima-Anlagen agaangen, mee déi Infrastrukturen, an dat ass en ongoing process och am Kader vun däer Plateforme d’échange déi mir do hunn, wou ech gesot hunn 80% vun de Gemenge sinn an Tëschenzäit do mat dran, gëtt dat do permanent reevaluéiert. A wat gehéiert an Zukunft zu resilienten Infrastrukturen... An dat ass ee Punkt deen een da och muss mat undiskutéieren.
[Luc Frieden]
Si soss nach Froen do? Jo?
[Journalist]
Ech géif dat vläicht e bëssi weider developpéieren. Wann Dir elo gesitt, datt d’Leit sech wierklech vill Suerge maachen iwwer klimatesch Evenementer, respektiv iwwert en nuklearen Accident. Wéi eng Wierkung huet dat op déi Politik déi Dir als Regierung insgesamt maacht?
Dir, Här Premier, hat ee Mol gesot den Ëmweltschutz sollt net nerven, bleift Dir do dobäi oder gesitt Dir elo datt et zwar vläicht e bëssi nervt, mee datt se eis dat méi resilient mécht? Respektiv wann d’Leit sech Suerge maachen, datt Cattenom explodéiert... Wéi ass eis Politik op europäeschem Niveau par rapport zur nuklearer Energie, als Lëtzebuerger Regierung? Well déi huet sech jo geännert zënter dem Regierungswiessel. Merci.
[Luc Frieden]
Ech gesinn an deem wat an dëser Enquête gesot ginn ass eng Confirmatioun fir d’Politik vun der Regierung déi de Klimaschutz an d‘Mesure géint Klimawandel als extreem seriö empfënnt an dofir eng ganz Rei Moossname geholl huet fir d’Leit ze encouragéieren hir Comportementer ze änneren. Mir maachen dat an deem mir eng ganz Rei Subsiden decidéiert hunn, déi d’Leit dozou bréngen hir transition énergétique ze maachen.
Mir hunn och op der Tripartite, virun e puer Wochen, nach zousätzlech Subsiden decidéiert fir de Klimabonus Wunnen ze erhéijen, fir datt d’Leit hir Haiser kënne renovéieren, fir datt déi energeetesch an der Rei sinn. 
Mir hunn de leasing social ageféiert fir datt och Leit bei klengem Akommes kënnen en Elektroauto sech uschafen. 
Mir hunn en Energiedësch ageruff, deen zum Zil huet méi, méi séier erneierbar Energien ze produzéieren.
A mir gesinn, datt dat seng Wierkung dréit. Elleng an deenen zwee Joer wou elo dës Regierung am Amt ass, hu mir e Rekord vu PV-Anlagen, déi d’Leit sech ugeschaf hunn, mat der Ënnerstëtzung vum Staat. Dofir eis Politik fir Klimaziler ze erreechen, déi geet virun. An ech muss och soen, datt mir do eis Ziler bis elo erreecht hunn. Et ass e laange Wee. Et ass e schwéiere Wee an dee Wee maache mir zesumme mat de Bierger, net vun uewen erof, mee mat der Motivatioun un d’Bierger.
A wat Cattenom ubelaangt, esou d’Attitude vun der Regierung datt mir ëmmer géint Cattenom waren, zënter 40 Joer, an déi huet net geännert.
Wa soss keng Froe méi do sinn, da soe mir Iech villmools merci fir Äert Nolauschteren an, voilà, da wënsche mir Iech e schéine Summer, wa mir Iech net méi sollte virum Summer gesinn. Merci villmools. 

